**Zakon o praznicima Republike Srpske**

*("Sl. glasnik RS", br. 43/2007 i "Sl. glasnik BiH", br. 77/2016 - rješenje US BiH)*

**Član 1**

Zakonom o praznicima Republike Srpske (u daljem tekstu: Zakon) određuju se dani praznika Republike Srpske (u daljem tekstu: Republika), način njihovog obilježavanja i praznovanja od strane građana, republičkih organa i organizacija, organa jedinica lokalne samouprave, preduzeća, ustanova i drugih organizacija i lica koja profesionalno obavljaju uslužne i proizvodne djelatnosti.

**Član 2**

Praznici u Republici kao republički praznici su:

a) Nova godina,

b) Dan Republike,

v) Međunarodni praznik rada,

g) Dan pobjede nad fašizmom,

d) Dan uspostavljanja Opšteg okvirnog sporazuma za mir u Bosni i Hercegovini.

**Član 3\***

Praznici iz člana 2. ovog zakona praznuju se:

a) Nova godina 1. i 2. januara,

b) *prestalo da važi*,

v) Međunarodni praznik rada 1. i 2. maja,

g) Dan pobjede nad fašizmom 9. maja,

d) Dan uspostavljanja Opšteg okvirnog sporazuma za mir u Bosni i Hercegovini 21. novembra.

**Član 4**

Ako drugi dan republičkog praznika koji se na osnovu člana 3. ovog zakona praznuje dva dana pada u nedjelju, prenosi se u ponedjeljak.

**Član 5**

(1) U dane praznika Republike ne rade republički organi i organizacije, organi jedinice lokalne samouprave, preduzeća, ustanove i druge organizacije i lica koja profesionalno obavljaju uslužne i proizvodne djelatnosti.

(2) Vlada Republike će odrediti koji republički organi i organizacije su dužni da rade i u dane praznika Republike i u kom obimu.

(3) Načelnik opštine, odnosno gradonačelnik će odrediti koja su preduzeća, ustanove i druge organizacije sa područja jedinice lokalne samouprave, radi zadovoljenja neophodnih potreba građana, dužni da rade i u dane praznika Republike i u kom obimu.

**Član 6**

Statutom jedinice lokalne samouprave može se odrediti i jedan dan - praznik, kao radni dan, koji se slavi na području jedinice lokalne samouprave.

**Član 7**

Praznici u Republici kao vjerski praznici su:

a) pravoslavni Božić,

b) katolički Božić,

v) Kurban-bajram,

g) pravoslavni Veliki petak,

d) pravoslavni Vaskrs,

đ) katolički Veliki petak,

ž) katolički Uskrs,

z) Ramazanski bajram.

**Član 8**

(1) Vjerski praznici iz člana 7. ovog zakona praznuju se po dva dana, prvi i drugi dan praznika, s tim da se pravoslavni Božić i katolički Božić praznuju na Badnji dan i dan Božića.

(2) Pravoslavni Veliki petak i katolički Veliki petak praznuju se po jedan dan.

(3) Vjernici pravoslavne, katoličke i islamske vjeroispovijesti imaju pravo na plaćeni izostanak s radnog mjesta u te dane.

(4) Građani imaju pravo na plaćeno odsustvo s posla, po vlastitom izboru, do dva dana u toku kalendarske godine, na dane svojih ostalih vjerskih praznika.

**Član 9**

(1) Vlada može svojom odlukom odrediti obilježavanje i drugih datuma, uvažavajući istorijsko, kulturološko i tradicionalno nasljeđe konstitutivnih naroda Republike Srpske.

(2) Datumi iz stava 1. ovog člana su radni dani.

**Član 10**

Pravna lica, odgovorna lica u pravnom licu i lica koja profesionalno obavljaju uslužne i proizvodne djelatnosti čine prekršaj ukoliko rade u dane republičkih praznika.

**Član 11**

Za prekršaj iz člana 10. ovog zakona kazniće se:

- pravno lice - novčanom kaznom od 2.000 KM do 15.000 KM,

- odgovorno lice u pravnom licu - novčanom kaznom od 150 KM do 2.000 KM i

- lica koja profesionalno obavljaju uslužne i proizvodne djelatnosti - novčanom kaznom od 500 KM do 1.500 KM.

**Član 12**

Stupanjem na snagu ovog zakona prestaje da važi Zakon o slavama i svetkovinama (“Službeni glasnik Republike Srpske", broj 19/92).

**Član 13**

Ovaj zakon stupa na snagu osmog dana od dana objavljivanja u “Službenom glasniku Republike Srpske".